KZN-man wil Malema 'doodmaak' | Maroela Media
KZN-man wil Malema 'doodmaak'
'n Man van KwaZulu-Natal, geklee in 'n 'Superman'-skouermantel, moes vroeër die week verdoof word nadat hy by 'n winkelsentrum op motors se enjinkappe gespring het en geskreeu het "Ek soek vir Julius Malema".
Die Citizen berig dat die man, wat 'n kort broek gedra het en kaalvoet was, ook inkopietrollies voor die winkelsentrum rondgegooi het. Die man is deur die polisie na 'n nabygeleë polisiestasie geneem. Die man het aan 'n verslaggewer gesê hy is 'n 'Superman' van die wolke en dat hy deur 'n ghoeroe van Indië gestuur is om iemand dood te maak wat se naam met die letter J begin. Hy sê die persoon is die geskorste ANC-jeugligaleier, Julius Malema. Die man is na die Dundee-hospitaal geneem waar hy verdoof is. Hy kan moontlik aangekla word van kwaadwillige saakbeskadiging. Malema is Donderdag vir vyf jaar uit die ANC geskors deur die party se nasionale dissiplinêre komitee.